Roodepoort-kaper vas | Maroela Media
ŉ Vermeende kaper, wat Saterdag in Johannesburg saam met sy makkers in ŉ wilde skietery met die polisie betrokke was, is Vrydagoggend in hegtenis geneem.
“Die 27-jarige man en drie ander verdagtes het Saterdagaand ŉ voertuig in Roodepoort gekaap,” het ao. Kay Makhubela, ŉ polisiewoordvoerder, gesê.
Dieselfde voertuig is later die aand in Zola in Soweto opgemerk, met die verdagtes steeds in die voertuig. Toe die polisie die voertuig van die pad wou aftrek, het die verdagtes op die polisie begin skiet. Die polisie het teruggeskiet en twee van die verdagtes noodlottig gewond. Die ander twee kon daarin slaag om te ontsnap.
“Ons het ŉ beroep op die gemeenskap gedoen om ons te help met die ondersoek om die ander twee kapers op te spoor. Ons het op inligting reageer en die verdagte in Doornkop in Soweto aangekeer,” het Makhubela bygevoeg.
Die verdagte moet Maandag in die Protea-landdroshoef verskyn. Die ander verdagte is steeds soek. – SAPA
Gauteng kapings misdaad Roodepoort